
Jon Helge Steinnes



9042  Laksvatn
Skadefelling av jerv i Hjerttindområdet
På eget initiativ iverksetter Fylkesmannen i Troms skadefelling av jerv i Hjerttindområdet i Sørreisa, Bardu, Salangen og Dyrøy kommune. Skadefellingen iverksettes på bakgrunn av store tap av sau og rein til jerv i 2005/2006.

                                                                                    Vedtak

Fylkesmannen i Troms gir med dette fellingstillatelse på en (-1-) jerv i deler av Sørreisa, Bardu, Salangen og Dyrøy kommuner nærmere angitt i vilkår knyttet til fellingstillatelsen. Fellingstillatelsen gjelder i tidsrommet 23.01.06. til og med 15.02.06.
Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og § 8 i ”Forskrift om forvaltning av rovvilt” av 18.03.2005, jf Direktoratet for naturforvaltnings (DN) brev av 10.06.2005 der Fylkesmennene i region 8- Troms og Finnmark er gitt myndighet til å forvalte betinget fellingstillatelse på fire (- 4 -) jerv innen gitt tidsramme og under gitte vilkår. 

Fellingstillatelse kan gis for å forhindre at jerv gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Størrelse og sammensetning av vedkommende rovviltbestand

· Områdets betydning som beitemark

· Skadenes omfang og utvikling

· Potensial for framtidige skader

Begrunnelse

Fellingstillatelsen gis på bakgrunn av dokumenterte tap av sau og rein forårsaket av jerv, potensial for ytterligere skade og områdets betydning som beitemark. Fellingstillatelsen skal være rettet mot skadevoldende individ. Følgende forhold er vektlagt:

· Skadeomfang, skadeutvikling og områdets betydning som beitemark

Det har i 2005 totalt blitt påvist 12 lam som er dokumentert eller antatt drept av jerv i det aktuelle området. Kadavrene er undersøkt av Statens Naturoppsyn i Troms. Det ble funnet flest kadavre i delen av området som ligger i Sørreisa kommune. Tapsprosenten var på 26 % i Middagsfjell beitelag. I tillegg er Hjerttindområdet viktig kalvingsområde og sommerbeite for Hjerttind reinbeitedistrikt.

· Jervebestanden

Bestandssituasjonen for jerv i Troms vurderes å være god. Det ble for 2005 dokumentert 10 ynglinger i Troms og i henhold til forskrift om forvaltning av rovvilt er bestandsmålet 7 ynglinger. Det ble vinteren 2005 registrert et hi i Hjerttindområdet med ei tispe og to valper. Fylkesmannen anser det ikke som nødvendig at det etableres fast bestand av jerv i det aktuelle området for å oppnå de bestandsmål som er satt for fylket. 

Rovviltnemnda for region 8- Troms og Finnmark har for lisensjakta 2005-2006 fattet vedtak om at det kan felles 9 jerv i Troms, samt 2 fridyr for Troms og Finnmark som ikke er fordelt. Det er nå felt 7 dyr i Troms fylke, i lisensområde 3 tilhørende Hjerttind er det felt tre dyr, ei tispe og to hannjerver i indre og søndre del av lisensområdet. Ved skadefelling vil felt dyr vil bli belastet kvoten for lisensjakta 2005-2006.

· Forebyggende tiltak

Ut fra områdets betydning som beiteområde, sett i henhold til prinsippet om differensiert forvaltning, mener Fylkesmannen at det er riktig å gi en fellingstillatelse på jerv i området for å forhindre at det oppstår nye skader.  Det mest effektive forebyggende tiltaket man har erfaring med i reindriften er foring i perioder hvor store tap kan oppstå. Distriktet har drevet forebyggende tiltak over flere år både med foring under kalving og foring på vinteren. Dette har delvis vært støttet økonomisk over midler til skadeforebyggende tiltak etter prioritering fra Rovviltnemnda i region 8. 

Følgende vilkår er knyttet til nedenfor gitte fellingstillatelse:

1. Fellingstillatelsen gjelder i Hjerttindområdet i Bardu, Sørreisa, Dyrøy og Salangen kommuner. Avgrensningene for området er i øst E6, i nord Rv 86, i vest Rv 84 og sør avgrenses området av Rv 851. Tillatelsen gjelder i tidsrommet 23.01.06 til og med 15.02.06. 
2. Fellingslaget som består av følgende personer: Jon-Helge Steinnes, Isak Tore Oskal, Isak Nils Oskal og Bjørn Andor Hansen, skal stå for fellingen. Det skal sikres god kommunikasjon mellom jegerne. Dette for å unngå at det felles flere dyr enn det fellingstillatelsen gjelder. Fellingslaget skal utnevne en fellingsleder. Fellingsleder er ansvarlig for å gjøre dette brevet kjent for fellingslaget, samt å kontrollere at personene har oppfylt kravene om avlagt storviltprøve i 2005 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Dersom flere personer skal tilknyttes jaktlaget skal Fylkesmannen varsles.
3. Fellingstillatelsen skal rettes mot det individ som gjør skade, fellingsforsøket bør konsentreres i de områder der det er funnet kadaver. 
4. Felling og forsøk på felling i medhold av § 9 i ”Forskrift om forvaltning av rovvilt” kan gjennomføres uavhengig av grunneiers jaktrett jf. Viltloven § 35.
5. Når felling av jerv har skjedd, skal dette omgående meldes til Fylkesmannen på tlf. 77642000/ 92820753 Statens naturoppsyn. Tid og sted for fellingen skal oppgis.
6. Ved felling skal det nyttes våpen og ammunisjon med minimum anslagsverdi på 980 joule på 100 meters avstand. Minimum kaliber er. 222 remington. Ved jakt med rifle skal det brukes ekspanderende prosjektil.  Jaktes det med rifle stilles det også krav om at oppnevnt jeger har avlagt skyteprøve for storviltjakt i 2005 med det våpen som nyttes.
7. I medhold av § 2c i ”Nasjonal forskrift om motorferdsel for
bruk av motorkjøretøyer i utmark og på islagte vassdrag av 15. mai 1988”, tillater Fylkesmannen at fellingslaget bruker snøscooter til leting etter spor og sporing. Snøscooter tillates ikke brukt under selve fellingen. 
8. Oppnevnte fellingsleder forplikter seg til å utøve fellingen på en human og sikkerhetsmessig forsvarlig måte, jfr viltlovens § 19. Den/de som måtte såre jerv under forsøk på felling i henhold til tillatelsen, plikter å gjøre det de kan for å få avlivet jerven. Vedkommende plikter å forvisse seg om påskutt dyr er truffet. Dersom pliktig ettersøk første dag er uten resultat, skal fylkesmannen og politimyndighet umiddelbart underrettes. Fylkesmannen avgjør hvordan videre ettersøk skal ledes. Medlemmene i fellingslaget skal, hvis annet ikke er avtalt, uten godtgjørelse bistå forvaltningsmyndighet eller politimyndighet i det videre ettersøk, jfr. § 9 i ”Forskrift om forvaltning av rovvilt”

9. All felling stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta. 
10. Jerv som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra forvaltningsmyndighet. Felt jerv skal behandles på en slik måte at byttets verdi ikke forringes unødig.
11. Felt dyr skal så raskt som mulig og i nedfrosset tilstand, sendes til Norsk Institutt for Naturforskning (NINA), Tungasletta 2, 7485 Trondheim. Nedfrosset vare må imidlertid ikke sendes rett før en helg, da dette kan medføre at dyret kan tine før denne blir avhentet.
Fylkesmannen dekker dokumenterte utgifter i forbindelse med fellingen med inntil kr. 

15 000,- jamfør rovviltnemndas vedtak om fastsettelse av beløp i juni 2005. Beløpet kan ikke brukes til å avlønne oppnevnte fellingslag. 

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

Med hilsen

Trond Skotvold
miljøvernsjef





Helge Huru











fagsjef areal og vilt

Kopi
Direktoratet for naturforvaltning



Norsk Institutt for naturforskning NINA-NIKU



Fylkesmannen i Finnmark



Bardu kommune 



Sørreisa kommune



Dyrøy kommune



Salangen kommune



Reindriftsforvaltningen i Troms, 9220 Moen



Troms sau- og geitalslag, Frank Valø, Kjosen, 9060 Lyngseidet


Troms Reindriftssamers fylkeslag, Kristine Eira, 9465 Tennevoll

Rovviltnemda i region 8, v/ Willy Ørnebakk, 9143 Skibotn



Landbruksavdelingen, her

